તમને થશે કે વેકેશન માણવામાં પાછું આ સ્કૂબા ડાઈવિંગ ક્યાં શીખવું ? કંઈ વાંધો નહીં, લક્ષદ્વીપના પ્રદૂષણવિહીન વાતાવરણમાં સમુદ્રનું પાણી એટલું સ્વચ્છ છે કે તેના પેટાળમાં તમારી નજર પહોંચે ત્યાં સુધીની જીવસૃષ્ટિ સ્પષ્ટ દેખાય છે. એટલે સ્કૂબા ડાઈવિંગ ન કરો તો પણ અદ્દભુત સામુદ્રિક જીવસૃષ્ટિ માણવામાંથી વંચિત રહેશો નહીં. આવા અદ્દભુત સૌંદર્યને કેમેરામાં કંડારનાર એક વિખ્યાત ફોટોગ્રાફરના શબ્દોમાં કહું તો ‘લક્ષદ્વીપની સુંદરતા ક્યારેય શબ્દોથી સંપૂર્ણપણે વર્ણવી શકાય તેમ નથી કે ફિલ્મમાં મઢી શકાય તેમ નથી. તમારે એક વાર તો લક્ષદ્વીપ જવું જ રહ્યું. તેમ કરવાથી તમને સંપૂર્ણ એકાંતમાં કુદરત સાથે તાદાત્મ્ય સાધવાની તક મળશે. મારું માનો તો લક્ષદ્વીપનો પ્રવાસ તમારી જિંદગીનો શ્રેષ્ઠ પ્રવાસ બની રહેશે.’